2020. gada Noteikumi Nr.

Rīgā (prot. Nr.   .§)

**Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”**

Izdoti saskaņā ar Ārstniecības likuma

27.pantu un 33.panta trešo daļu

Izdarīt Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (Latvijas Vēstnesis, 2009, 58.nr.; 2011, 161.nr.; 2013, 12.nr.; 2016, 101., 245.nr.; 2018, 128.nr., 2019, 12.nr., 203.nr.; 2020, 75.nr.) šādus grozījumus:

1. Izteikt 6.nodaļas nosaukumu šādā redakcijā:

“**6. Māsa (vispārējās aprūpes māsa) (n 39)”**

2. Svītrot 496.punktu;

3. Izteikt 497., 498. punktu un 6.1.apakšnodaļu šādā redakcijā:

“497. Māsas (vispārējās aprūpes māsas) kompetence atbilst Ārstniecības likuma 44. pantā noteiktajai, tostarp, māsas kompetencē ir:

497.1.  pierādījumos balstītas pacientu aprūpes un pierādījumos balstītu sasniegumu māsas praksē īstenošana, un pacientu aprūpes procesu realizēšana, ievērojot profesionālās ētikas un tiesību normas;

497.2. patstāvīgi realizēt uz pacientu centrētu aprūpi, nodrošinot aprūpes procesa nepārtrauktību un veicinot pacienta līdzestību;

497.3. pacienta stāvokļa novērtēšana;

497.4. pacientu aprūpes vispārīgā medicīnā, ķirurģijā, psihiatrijā, paliatīvajā aprūpē nodrošināšana;

497.5.  sievietes aprūpes un ārstnieciskās procedūras grūtniecības, dzemdību un pēcdzemdību periodā nodrošināšana;

497.6.  pediatriskās aprūpes nodrošināšana;

497.7. geriatriskās aprūpes nodrošināšana;

497.8. aprūpes nodrošināšana mirstošam pacientam;

497.9. primārās veselības aprūpes un pacientu aprūpes mājās nodrošināšana;

497.10. aprūpes nodrošināšana personām ar invaliditāti;

497.11. ilgtermiņa aprūpes nodrošināšana pacientiem ar hroniskām slimībām;

497.12. pacientu aprūpes klīnisko procedūru veikšana;

497.13. neatliekamās medicīniskās palīdzības sniegšana;

497.14. pacienta sagatavošana diagnostiskajām un ārstnieciskajām procedūrām un piedalīšanās to veikšanā;

497.15. infekciju kontroles principu ievērošana;

497.16. nozīmētās medikamentozās terapijas īstenošana, ārstniecības līdzekļu administrēšana;

497.17. pacientu aprūpei nepieciešamā aprīkojuma, medicīnisko tehnoloģiju, laika un resursu plānošana, apkopojot pacientu objektīvos un subjektīvos datus;

497.18. pacientu drošības principu īstenošana;

497.19. pozitīvas darba vides veidošana, kas vērsta uz sasniegumiem un izaugsmi, uzturēt pozitīvu profesijas tēlu;

497.20. aprūpes komandas darba vadīšana un izglītošana;

497.21. sadarbības veidošana un līdzdarboties par pacientu aprūpi saistītiem jautājumiem;

497.22. izglītošana seksuālās un reproduktīvās veselības jomā;

497.23. pacientu, viņu tuvinieku un pārstāvju un sabiedrības izglītošana par veselības veicināšanu un uzturēšanu;

497.24. profesionālās darbības kvalitātes un attīstības, nepārtraukta profesionālā pilnveide un nepārtraukta savu zināšanu un prasmju izvērtēšana, uzturēšana un pilnveidošana, māsas profesijas identitātes un autonomijas attīstīšana;

497.25. māsu izglītošana.

498. Lai veiktu ārstniecisko darbību, māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

498.1. cilvēka anatomija, ģenētika un citoloģija, fizioloģija, patoloģija, bakterioloģija, virusoloģija un parazitoloģija, biofizika, bioķīmija un radioloģija, dietoloģija un uztura zinātne, higiēna, farmakoloģija, veselības mācība, pacienta stāvokļa novērtēšana;

498.2. māszinību zinātnes teorijas un jēdzieni, pētniecības metodoloģija un terminoloģija;

498.3. konfidencialitāte un pacientu datu aizsardzība, pacientu autonomija un pacientu tiesības, kritiskā domāšana, terapeitiskā komunikācija, ētikas pamatprincipi profesionālajā darbībā;

498.4. drošas pacientu aprūpes pamatprincipi, infekciju kontrole;

498.5. medikamentozās terapijas un aprūpes principi, droša medikamentu ievadīšana;

498.6. neatliekamā medicīniskā palīdzība un katastrofu medicīna;

498.7. vispārējie pacienta aprūpes principi visos dzīves posmos;

498.8. holistiskās aprūpes principi pacientiem ar hroniskām slimībām, paliatīvajā aprūpē un aprūpes principos personām ar invaliditāti;

498.9.  sāpju novērtēšana un vadīšana, farmakoloģiskās un nefarmakoloģiskās atsāpināšanas metodes;

498.10. pacientu aprūpes klīniskās procedūras un klīnisko manipulāciju tehnika;

498.11. pacienta sagatavošana diagnostiskajām un ārstnieciskajām procedūrām;

498.12. pedagoģijas principi pacientu un aprūpes komandas izglītošanā, socioloģija, psiholoģija, vadības pamati, pedagoģijas pamati, profesijas filozofija, profesionālās darbības juridiskajos pamatos.

**6.1. Māsas (vispārējās aprūpes māsas) specializācija anestēzijas un intensīvajā aprūpē (n 52)**

499. Specializāciju anestēzijas un intensīvajā aprūpē var iegūt māsa (vispārējās aprūpes māsa).

500. Specializācijas anestēzijas un intensīvajā aprūpē kompetence māsām (vispārējās aprūpes māsām) ir:

500.1.  pacientu vitālo funkciju novērtēšana, nodrošināšana un uzturēšana anestēzijas, intensīvās terapijas laikā;

500.2.  dzīvību apdraudošas situācijas atpazīšana un novērtēšana;

500.3.  pacientu objektīvā un subjektīvā veselības stāvokļa novērtēšana pirmsoperācijas, operācijas, pēcoperācijas, invazīvo procedūru laikā, intensīvās terapijas laikā;

500.4. pacientu klīniskā stāvokļa izvērtēšana, aprūpes prioritāšu identificēšana anestēzijas, intensīvās terapijas laikā;

500.5.  pacientu sedācijas un atsāpināšanas nodrošināšana un veikšana anestēzijas, intensīvās terapijas laikā, akūtu un hronisku sāpju subjektīvo, sensoru sajūtu simptomu un sūdzību novērtēšana;

500.6.  ar anestēziju, intensīvo aprūpi un ārstēšanu saistīto esošo un potenciālo komplikāciju novērtēšana, aprūpes darbību nodrošināšana komplikāciju novēršanai vai mazināšanai;

500.7. pacientu pašaprūpes spēju novērtēšana un veicināšana intensīvās terapijas laikā;

500.8. vispārējās un specifiskās aprūpes plānošana un veikšana anestēzijas, intensīvās terapijas laikā;

500.9. pacientu šķirošanas nodrošināšana un veikšana neatliekamās medicīniskās palīdzības struktūrvienībās;

500.10. invazīvo, neinvazīvo pacientu vitālo funkciju monitorēšanas un dzīvībai svarīgo funkciju uzturošo medicīnisko tehnoloģiju pielietošana;

500.11.  pacientu aprūpes nodrošināšana un novērtēšana dažādu imobilizāciju, fiksācijas pielietošanas gadījumos;

500.12.  ķirurģisko un terapeitisko procedūru izpildes nodrošināšana pacientiem anestēzijas, intensīvās terapijas laikā;

500.13. laboratorisko izmeklējumu un ekspress analīžu veikšana anestēzijas, intensīvās terapijas laikā;

500.14. pacientu agrīnās rehabilitācijas veikšana pēcoperācijas un intensīvās terapijas laikā;

500.15. aprūpes procesa izvērtēšana, dokumentēšana, nepieciešamības gadījumā mainot aprūpes plānu anestēzijas, intensīvās terapijas laikā;

500.16. aprūpes nepārtrauktības nodrošināšana anestēzijas (pirms anestēzijas, pēc anestēzijas), intensīvās terapijas laikā;

500.17.  precīzas informācijas izskaidrošana un sniegšana pacientiem, viņu tuviniekiem un pārstāvjiem par aprūpes aspektiem, atbilstoši anestezioloģijas, intensīvās terapijas struktūrvienību specifikai.

501. Lai veiktu ārstniecisko darbību, anestēzijas un intensīvās aprūpes specializācijā māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

501.1. pacientu vitālo funkciju izvērtēšana un uzturēšana ķirurģisko operāciju un dažādu manipulāciju laikā, dažādu kritisko stāvokļu atpazīšana, monitoringa metodes, vecuma normas;

501.2. pacientu aprūpes plānošana, sniegšana un aprūpes rezultātu izvērtēšana pirmsanestēzijas un pēcanestēzijas aprūpes veikšanā, intensīvās terapijas un reanimācijas pasākumu laikā;

501.3. pacientu aprūpes, diagnostisko un ārstniecisko metožu lietošana anestezioloģijā, reanimatoloģijā, intensīvajā terapijā, pirmsslimnīcas un slimnīcas neatliekamajā un katastrofu medicīnā;

501.4. anestēziju veidi un metodes (vispārējās, reģionālās un lokālās anestēzijas);

501.5. pacientu sagatavošana dažādām manipulācijām, aprūpes īpatnības kritiskos stāvokļos un anestēzijas etapos;

501.6. medikamentozās terapijas vai aprūpes veidi, ievades metodes, komplikācijas;

501.7. pacientu aprūpes nodrošināšana akūtu un hronisku sāpju gadījumā;

501.8. pacientu drošība pirmsanestēzijas un pēcanestēzijas aprūpes veikšanā, intensīvās terapijas un reanimācijas pasākumu laikā;

501.9. infekciju kontrole operāciju zālē, intensīvās terapijas nodaļā;

501.10. kardiopulmonālā reanimācija, katastrofu medicīnas principi;

501.11. laboratoriskie izmeklējumi un to izvērtēšana;

501.12. specialitātē izmantojamo medicīnisko ierīču lietošana;

501.13. pacientu un aprūpes komandas izglītošana jautājumos, kas saistīti ar neatliekamās medicīniskās palīdzības sniegšanu, pacientu aprūpi anestezioloģijā, reanimatoloģijā, intensīvajā terapijā, pirmsslimnīcas un slimnīcas neatliekamajā un katastrofu medicīnā.

502. Mācību ilgums profesionālās pilnveides programmā anestēzijas un intensīvās aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

503. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: patoloģiskā fizioloģijā, informācijas un komunikācijas tehnoloģijās, farmakoloģijā, vispārējās anestezioloģijas pamatos, vispārējās reanimatoloģijas un intensīvās terapijas pamatos, intensīvās terapijas pamatos pediatrijā, kardiopulmonālās reanimācijas sniegšanā visa vecuma grupu pacientiem, anestēzijas lietošanā dažādu orgānu sistēmu ķirurģisko operāciju laikā, pacientu aprūpes nodrošināšanā terminālo stāvokļu, elpošanas mazspējas gadījumos, trombembolijas, tauku embolijas, intoksikācijas, sepses, veselības aprūpē iegūtās infekcijas, hemostāzes traucējumu, diseminētās intravaskulārās koagulācijas sindroma, akūta respiratora distresa sindroma, sistēmisko infekciju reakciju sindroma un multiplās orgānu disfunkcijas sindroma gadījumos, kā arī ūdens–elektrolītu vielmaiņas traucējumu un skābju–sārmu līdzsvara traucējumu korekcijā, mākslīgās plaušu ventilācijas nodrošināšanā, katastrofu medicīnas principu lietošanā, pacientu drošībā.

4. Svītrot 6.2. apakšnodaļu.

5. Izteikt 6.3., 6.4. un 6.5. apakšnodaļu šādā redakcijā:

**“6.3.** **Māsas (vispārējās aprūpes māsas) specializācija bērnu aprūpē**

**(n 41)**

509. Specializāciju bērnu aprūpē var iegūt māsa (vispārējās aprūpes māsa).

510. Specializācijas bērnu aprūpē kompetence māsām (vispārējās aprūpes māsām) ir:

510.1. uz bērnu un ģimeni vērsta droša un kvalitatīva veselības aprūpes nodrošināšana primārajā, sekundārajā un terciārajā aprūpē;

510.2. bērnu aprūpes nodrošināšana somatisko un psihiskās attīstības traucējumu gadījumos, iegūto un iedzimto slimību un veselības traucējumu gadījumos;

510.3. bērnu veselības uzturēšana un veicināšana, slimību profilakse;

510.4. bērnu labklājība (fiziskā, mentālā un emocionālā) un bērnu tiesību aizsardzība;

510.5. bērnu un viņu tuvinieku un pārstāvju izglītošana par veselības veicināšanu un uzturēšanu.

511.  Lai veiktu ārstniecisko darbību bērnu aprūpes specializācijā, māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

511.1. bērnu akūtu un hronisku slimību diagnostikas, ārstēšanas un rehabilitācijas principi un dinamiska novērošana, kā arī aprūpes plānošana, īstenošana un aprūpes rezultātu izvērtēšana bērnu akūtu un hronisku slimību gadījumos;

511.2. padziļināta profilakses pasākumu nodrošināšana atbilstoši primārajam un sekundārajam veselības aprūpes līmenim;

511.3.padziļināta kritisko stāvokļu atpazīšana un neatliekamās medicīniskās palīdzības sniegšana bērniem;

511.4. pediatrijā izmantojamo medicīnisko tehnoloģiju lietošana, ārstniecības līdzekļu administrēšana, diagnostisko un ārstniecisko procedūru veikšana bērniem;

511.5. bērnu veselīgas attīstības veicināšana;

511.6. bērnu un viņu tuvinieku un pārstāvju informēšana un izglītošana bērna fiziskās, sociālās un garīgās veselības attīstībai veselības aprūpes un sabiedrības kontekstā;

511.7. bērnu tiesību aizsardzība;

511.8. saskarsmes principi darbā ar bērniem, viņu tuviniekiem un pārstāvjiem.

512. Mācību ilgums profesionālās pilnveides programmā bērnu aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

513. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: bērnu augšanas un attīstības īpatnībās, bērnu aprūpes nodrošināšanā bērnu infekcijas slimību gadījumos, specifiskās aprūpes sniegšanā bērniem dažādu orgānu saslimšanu gadījumos, neonatoloģijā, bērnu rehabilitācijā, bērnu aprūpē pirms un pēc ķirurģiskām manipulācijām, bērnu aprūpē intensīvajā terapijā un neatliekamās situācijās, bērnu paliatīvajā aprūpē, medikamentu un ārstniecisko procedūru vadīšanas īpatnībās bērniem, profilaktisko pasākumu veikšanā, pedagoģijas un saskarsmes principos.

**6.4. Māsas (vispārējās aprūpes māsas) specializācija psihiatrijā un narkoloģijā (n 62)**

514. Specializāciju psihiatriskajā un narkoloģiskajā aprūpē var iegūt māsa (vispārējās aprūpes māsa).

515. Psihiatriskās un narkoloģiskās aprūpes specializācijas kompetence māsām (vispārējās aprūpes māsām) ir:

515.1. padziļināta patstāvīgas aprūpes plānošana, sniegšana, aprūpes rezultātu izvērtēšana pacientiem ar psihiskās veselības traucējumiem un slimībām (t.sk. pacientu ar atkarībām), aprūpes kvalitātes kontrole un analīze;

515.2. līdzdalība diagnostisko un ārstniecisko procedūru veikšanā psihiatrijā un narkoloģijā;

515.3. sadarbībā ar psihiatriskās rehabilitācijas komandas dalībniekiem, piedalīšanās psihiatriskās rehabilitācijas procesa realizācijā pacientiem ar psihiskās veselības traucējumiem un slimībām (t.sk. pacientiem ar atkarībām);

515.4. profilaktisko, izglītojošo pasākumu plānošana un īstenošana dažādām vecuma sabiedrības grupām par psihiskās veselības traucējumiem un slimībām (t.sk. pacientiem ar atkarībām);

515.5. pacientu ar psihiskās veselības traucējumiem un slimībām (t.sk. pacientu ar atkarībām), viņu tuvinieku un pārstāvju izglītošana par aprūpes principiem.

516. Lai veiktu ārstniecisko darbību, psihiatriskās un narkoloģiskās aprūpes specializācijā māsai (vispārējās aprūpes māsai) ir teorētiskās zināšanas un praktiskās iemaņas šādos jautājumos:

516.1. psihisko traucējumu un slimību etioloģija, diagnostikas, ārstēšanas un psihiatriskās rehabilitācijas pamatprincipi;

516.2.pacientu aprūpe, medikamentozās terapijas principi dažādu psihiskās veselības traucējumu un slimību (t.sk. pacientiem ar atkarībām) gadījumos;

516.3.pacientu ar psihiskās veselības traucējumiem un slimībām (t.sk. pacientu ar atkarībām) novērošanas un uzraudzības principi;

516.4. pedagoģijas principi pacientu un viņu tuvinieku un pārstāvju izglītošanā psihiskās veselības traucējumu un slimību (t.sk. atkarību) gadījumā;

516.5.profesionālās darbības juridiskie pamati;

516.6. saskarsmes īpatnības saskarsmē ar personām ar psihiskās veselības traucējumiem un slimībām (t.sk. personām ar atkarībām).

517. Mācību ilgums profesionālās pilnveides programmā psihiatriskās un narkoloģiskās aprūpes specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

518. Profesionālās pilnveides laikā tiek iegūtas teorētiskās zināšanas un praktiskās iemaņas šādos jautājumos: psihiatrijā, narkoloģijā, psihoterapijā, neiroloģijā, pacientu ar psihiskās veselības traucējumiem un slimībām (t.sk. pacientu ar atkarībām) aprūpes principos, specifiskas aprūpes plānošanā, īstenošanā un rezultātu novērtēšanā pacientiem ar psihiskās veselības traucējumiem un slimībām (t.sk. pacientiem ar atkarībām), psihiatriskās rehabilitācijas principos, psihofarmakoloģijā, pacientu un viņu tuvinieku un pārstāvju izglītošanā, profesionālās darbības juridiskos pamatos, neatliekamās medicīniskās palīdzības sniegšanā, saskarsmes īpatnībās saskarsmē ar pacientiem un viņu tuviniekiem un pārstāvjiem.

**6.5. Māsas (vispārējās aprūpes māsas) specializācija perioperatīvajā aprūpē (n 60)**

519. Specializāciju perioperatīvajā aprūpē var iegūt māsa (vispārējās aprūpes māsa).

520. Perioperatīvās aprūpes specializācijas kompetence māsām (vispārējās aprūpes māsām) ir:

520.1. pacienta pirms operācijas aprūpe:

520.1.1. pacienta sagatavošana uz dažādām operācijām vai invazīvām procedūrām,

520.1.2. ķirurģisko pacientu riska faktoru identificēšana, izvērtēšana un vadīšana,

520.1.3. pacietu drošības principu ievērošana;

520.1.4. pareiza pacienta pozicionēšanas tehnika un tehniskos risinājumu izvēle, atbilstoši pacienta individuālajām īpatnībām, operācijas vai invazīvās procedūras veidam un pacienta pozicionēšana,

520.1.5. pacienta un viņa tuvinieku un pārstāvju izglītošana par sagatavošanos operācijai un pēcoperācijas procesu;

520.2. darbība operācijas procesā:

520.2.1. infekciju kontroles pasākumu veikšana operācijas zālē,

520.2.2. operāciju plānošana ievērojot steidzamības kategorijas,

520.2.3. vides riska faktoru izvērtēšana un vadība operāciju zālē,

520.2.4. operācijas lauka sagatavošana, izmantojot piemērotas medicīniskās ierīces,

520.2.5. ķirurģiskos instrumentu, hemostatisko materiālu un audu slēgšanas ierīču un tehnikas izvēle un lietošana,

520.2.6. susināmā materiāla un aso priekšmetu izvēle un lietošana,

520.2.7. izmeklējuma bioloģiskā materiālu uzglabāšana, nogādāšana uz laboratoriju,

520.2.8. medicīnas ierīču (ķirurģisko instrumentu) priekšapstrādes, pamatapstrādes un sterilizācijas metožu izvēle un lietošana;

520.3. pēcoperācijas aprūpe:

520.3.1. pacienta pēcoperācijas novērošana,

520.3.2. dzīvībai bīstamo veselības risku identificēšana, izvērtēšana un vadība agrīnajā pēcoperācijas periodā,

520.3.3. pēcoperācijas sarežģījumu un risku izvērtēšana, identificēšana un vadība,

520.3.4. brūču aprūpes tehnikas un medicīnas ierīču lietošana,

520.3.5. pacienta un viņa tuvinieku un pārstāvju izglītošana.

521. Lai veiktu ārstniecisko darbību, perioperatīvās aprūpes specializācijā māsai (vispārējā aprūpes māsai) ir teorētiskās zināšanas un praktiskās iemaņas šādos jautājumos:

521.1. konvencionālās, invazīvās un mazinvazīvās ķirurģijas tehnikas un operāciju veidi;

521.2. digitālās ierīces operācijas gaitā;

521.3. perioperatīvās plānošanas organizēšana, nodrošināšana un vadīšana;

521.4. infekciju profilakses un kontroles pasākumu nodrošināšana operāciju zālē;

521.5. komandas darbs operāciju zālē;

521.6. pacientu un personāla drošības īstenošana atbilstoši perioperatīvās aprūpes prasībām.

522. Mācību ilgums profesionālā pilnveides programmā perioperatīvā specializācijā ir 480 stundas (profesionālo zināšanu apguve ir 30% un prasmju apguve klīniskās mācībās (klīniskā vidē) ir 70% no apmācību ilguma).

523. Profesionālās pilnveides laikā tiek iegūtas teorētiskās zināšanas un prasmes perioperatīvā aprūpē (pirmsoperācijas aprūpe, operācijas posma darbība, pēcoperācijas aprūpe), ķirurģiskajās un anestēzijas metodēs, higiēniskās un epidemioloģiskās drošības vadība preioperatīvajā aprūpē, ārstniecības līdzekļu administrēšanā, bioloģisko paraugu pārvaldībā, pacientu pozicionēšanā, operāciju veidos un etapos, atkritumu apsaimniekošanā, psiholoģijā, operāciju pārvaldības un darbības principos.”

6. Svītrot 6.6., 6.7., 6.8., 6.9., 6.10., 6.11., 6.12. un 6.13. apakšnodaļu.

7. Papildināt noteikumus ar 645.punktu šādā redakcijā:

“645. Studējošie, kuri imatrikulēti pirmā līmeņa profesionālajā augstākās izglītības studiju programmā ''Māszinības'' līdz 2021. gada 31. decembrim, pielīdzinot iepriekš iegūtās teorētiskās zināšanas un praktiskās iemaņas, turpinās studijas profesionālā bakalaura māszinību programmā."

8. Noteikumi stājas spēkā 2022.gada 1.janvārī.

Ministru prezidents A. K. Kariņš

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško